title: Ballade pour ung prisonnier
text: # Ballade pour ung prisonnier
  
  S’en mes maulx me peusse esjoyr Tant que tristesse me feust joye Par me doulouser et gemir, Voulentiers je me complaindroye ; Car, s’au plaisir Dieu, hors j’estoye, J’ay espoir qu’au temps advenir A grant honneur venir pourroye Une fois avant que mourir.
  
  Pourtant, s’ay eu moult à souffrir Par fortune, dont je larmoye,
  
  Et que n’ay pas peu obtenir N’avoir ce que je pretendoye,
  
  Au temps advenir je vouldroye Voulentiers bon chemin tenir Pour acquerir honneur et joye Une fois avant que mourir.
  
  Sans plus loin exemple querir,
  
  Par moy mesme juger pourroye Que meschief nul ne peult fouyr,
  
  S’ainsi est qu’advenir luy doye. C’est jeunesse qui tout desvoye ; Nul ne s’en doit trop esbahyr. Si juste n’est qui ne fourvoye Une fois avant que mourir.
  
  Prince, s’aucun povoir avoye Sur ceulx qui me font cy tenir,
  
  Voulentiers vengeance en prendroye Une fois avant que mourir.
  
  